5e.

395 L 0046: Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31). În sensul prezentului acord, dispozițiile directivei sunt adaptate după cum urmează: (a) În cadrul Comitetului Mixt al SEE, părțile contractante schimbă informațiile menționate la articolul 25 alineatul (3) și la articolul 26 alienatul (3) primul paragraf. (b) În cazul în care, în temeiul articolului 25 alineatele (4) și (6), al articolului 26 alineatul (3) al doilea paragraf sau al articolului 26 alineatul (4), Comisia intenționează să adopte măsuri în conformitate cu articolul 31, statele AELS sunt informate în același mod ca statele membre ale UE. În cazul în care Comisia comunică măsurile Consiliului, în conformitate cu articolul 31, statele AELS trebuie informate în timp util despre această procedură. Orice măsură adoptată în conformitate cu articolul 31 se notifică statelor AELS în același mod ca statelor membre ale UE. În așteptarea unei decizii a Comitetului Mixt al SEE pentru încorporarea măsurilor respective în acord, statele AELS decid dacă vor aplica sau nu măsurile adoptate în conformitate cu articolul 31 și informează Comisia despre aceasta înainte de intrarea în vigoare a acestor măsuri. În cazul în care un stat AELS nu adoptă o asemenea decizie, acesta aplică măsurile adoptate în conformitate cu articolul 31, în același timp cu statele membre ale UE. În cazul în care Comitetul Mixt al SEE nu poate ajunge la un acord cu privire la încorporarea în Acordul SEE a măsurilor adoptate în conformitate cu articolul 31, într-un termen de douăsprezece luni de la data intrării în vigoare a acestor măsuri, un stat AELS poate suspenda aplicarea măsurilor respective și informează Comisia de îndată despre aceasta. Prin derogare de la articolul 1 alineatul (2) din directivă, celelalte părți contractante restrâng sau interzic libera circulație a datelor cu caracter personal către un stat AELS care nu aplică măsurile adoptate în conformitate cu articolul 31, în același mod în care aceste măsuri împiedică transferul acestor date către o țară terță. (c) Fără a aduce atingere negocierilor Comisiei în temeiul articolului 25 alineatul (5), orice stat AELS poate începe negocieri în nume propriu. Comisia și statele AELS se informează reciproc și, la cerere, organizează în cadrul Comitetului Mixt al SEE consultări privind asemenea negocieri. Modalitățile de asociere a statelor Liechtenstein, Islanda și Norvegia, în conformitate cu articolul 101 din acord: În conformitate cu articolul 29 alineatul (2) al doilea paragraf din Directiva 95/46/CE a Parlamentului European și a Consiliului, fiecare stat AELS poate desemna o persoană care să reprezinte autoritatea de control sau autoritățile desemnate de fiecare stat AELS să participe ca observator, fără drept de vot, la reuniunile grupului de lucru pentru protecția persoanelor fizice în ceea ce privește prelucrarea datelor cu caracter personal. Comisia CE informează în timp util participanții despre datele reuniunilor grupului de lucru și le transmite informațiile relevante.”